Island er sammen med Færøerne det land i Norden og også i verden, som har gennemført flest coronatest pr. indbygger. Nemlig knap 82.000 test pr. million indbyggere, hvor Danmark kun har testet knap 9.000. pr. million indbyggere.

De mange test i den atlantiske ø-rige begynder derfor at give nogle svar om coronavirus.

Foreløbige data fra Island viser, at der er langt mindre sandsynlighed for, at børn bliver smittet end voksne.



CORONA-NYHEDSBREV

Tilmeld dig nyhedsbrevet ING/Coronavirus og få et teknologisk perspektiv på udfordringerne med Corona-epidemien.

Professor i medicin Kári Stefánsson, Islands Universitet, der også er grundlægger af firmaet deCode genetics Illustration: Rigshospitalet

Kári Stefánsson Professor i medicin Kári Stefánsson, der også er grundlægger af firmaet deCode genetics, er en pioner indenfor genetiske befolkningsundersøgelser. Han begyndte før årtusindskiftet sit engagement i genetisk dataindsamling på et tidspunkt, hvor genetikere stadig arbejdede med at lave et udkast til det første humane reference-genom, og alt i hans strategi var nyt for verden. Via firmaet deCODE genetics inviterede han titusinder af frivillige til at deltage i forskningen i geners betydning for forskellige folkesundhedsmæssige problemer. Det blev verdens første og siden mest omfattende nationale genomprojekt. Kári Stefánsson har publiceret mere end 650 artikler, herunder ni i Science, 11 i New England Journal of Medicine, 27 i Nature og 172 i Nature Genetics. Professoren fik sidste år Rigshospitalets internationale KFJ-pris Kilde: Region Hovedstaden

Det fortæller den internationalt anerkendte professor ved det medicinske fakultet på Islands Universitet, Kári Stefánsson, der også er grundlægger og leder af genteknologifirmat deCODE genetics, som har stået for halvdelen af de 25.000 coronatest i Island. De mange test er ikke alene udført på risikogrupper, men brede dele af befolkningen:

»Data fra vores test og test som er gennemført på sygehuse, viser, at børn kun har en fjerdedels (25 procent, red.) risiko for at blive smittet. Det betyder, at det i gennemsnitsnit er 25 procent risiko for at barn spreder viruset sammenlignet med voksne. Det er vigtig information, når man gennemfører beslutninger om skoler,« siger Kári Stefánsson til den norske avis Aftenposten.

I Danmark offentliggjorde regeringen i går aftes, at fra onsdag den 15. april kan børn i 0.-5. klasse begynde at vende tilbage til skolerne. Det samme gælder SFO, fritidshjem og klub for samme niveauer, samt institutioner for de yngre børn.

Rammerne og hygiejnen skal dog være i orden, før de kan åbne, og det forudsætter, at kommunalbestyrelsen eller uddannelsesinstitutionens ledelse vurderer det forsvarligt ud fra sundhedsmyndighedernes retningslinjer, lyder det fra Undervisningsministeriet.

Forskel i receptorer hos børn og voksne

Ingeniøren har tidligere omtalt, at en årsag til forskellen i smitsomhed og sygdomsbillede mellem voksne og børn kan ligge i et specielt enzym kaldet Angiotensin-converting enzyme 2, eller bare ACE2. Den sidder som en receptor på overfladen af vores celler og fungerer som et slags nøglehul både for den corona-virus, der giver covid-19, og den der giver sars.

Den slags receptorer har børn flere af end voksne, men måske ser de lidt anderledes ud i børns lunger end hos voksne. Det har Calum Semple, der er professor i børnesundhed og epidemiologi ved Liverpool University, udtalt til Financial Times.

Han mener, at ACE2-receptorer i børns lunger simpelthen ikke giver virus særligt god adgang til cellerne, fordi de fortsætter med at udvikle sig indtil teenageårene og derfor muligvis er opbygget en anelse anderledes. Der kan ligefrem være forskel på ACE2-receptorerne i den øvre og nedre del af børns luftveje.

I Danmark er det kun meget få børn, der er testet. SSI offentliggjorde i går tal, der viser, at 1924 børn op til ni år er testet for corona, heraf 1,8 procent med en Covid-19-positiv diagnose, mod 9,9 procent for befolkningen som helhed. Altså en indikation - omend på et meget lille grundlag - fra Danmark, der også viser, at børn kan have sværere ved at blive smittet med coronavirus.

I Island er universiteter og videregående uddannelser lige som i Danmark lukket, og det er forbudt at forsamles mere end 20 personer, mod 10 i Dammark.

Til gengæld er skolerne i Island åbne for de mindste klasser lige som børnehaver, men de er dog underlagt strenge restriktioner hvad angår klassestørrelser og plads mellem eleverne.

Strenge karantæneregler i Island

En væsentlig forskel på den danske og islandske håndtering af krisen er at islandske indbyggere, der rejser ind i landet, siden 19. marts har skullet gå i karantæne i 14 dage, uanset hvor de kommer fra.

Hovedfokus har været test, kontaktsporing og karantæne hos borgere, der betragtes som sandsynlige smittebærere, lyder det fra den islandske regering.